b'\n_START_ARTICLE_\nBuriavimas\n_START_PARAGRAPH_\nBuriavimas\xc2\xa0\xe2\x80\x93 jud\xc4\x97jimas bur\xc4\x97mis, kurios v\xc4\x97j\xc4\x85 naudoja kaip energijos \xc5\xa1altin\xc4\xaf. Daugiausiai buriuojama vandenyje burlaiviais, re\xc4\x8diau ant ledo ledrog\xc4\x97mis bei sausumoje v\xc4\x97jara\xc4\x8diais.\n_START_SECTION_\nIstorija\n_START_PARAGRAPH_\nVI a. prie\xc5\xa1 Krist\xc5\xb3 egiptie\xc4\x8diai naudojo v\xc4\x97jo j\xc4\x97g\xc4\x85 plaukiodami Nilo upe savo i\xc5\xa1 papiruso suri\xc5\xa1tais plaustais, polinezie\xc4\x8diai naudojo pl\xc5\xabdurus, kad j\xc5\xb3 i\xc5\xa1 med\xc5\xbeio skobtos kanojos su bur\xc4\x97mis\xc2\xa0\xe2\x80\x93 dabartini\xc5\xb3 daugiakorpusini\xc5\xb3 laiv\xc5\xb3 pirmtakai\xc2\xa0\xe2\x80\x93 plaukt\xc5\xb3 grei\xc4\x8diau. Antikos laikais rom\xc4\x97nai, finikie\xc4\x8diai, graikai ir kinai toliau tobulino savo naudojamus laivus, v\xc4\x97liau prie to prisid\xc4\x97jo ispanai, portugalai, pranc\xc5\xabzai ir anglai. 1660\xc2\xa0m. Anglijoje \xc4\xafvyko pirmoji regata tarp Jorko hercogo ir Karolio II laiv\xc5\xb3. 1749\xc2\xa0m. Velso princas \xc4\xafsteig\xc4\x97 pirm\xc4\x85j\xc4\xaf priz\xc4\x85 burlaivi\xc5\xb3 var\xc5\xbeyboms Temz\xc4\x97s \xc5\xbeiotyse. 1851\xc2\xa0m. \xc4\xafvyko \xc5\xa0imto gin\xc4\x97j\xc5\xb3 taur\xc4\x97s regata, kuri\xc4\x85 laim\xc4\x97jo amerikie\xc4\x8di\xc5\xb3 laivas, taip gim\xc4\x97 \xc5\xbeinoma Amerikos taur\xc4\x97s regata. XX a. prad\xc5\xbeioje populiarino buriavim\xc4\x85. \xc5\xa0iandien buriavimas yra kartu ir laisvalaikio praleidimo b\xc5\xabdas, ir rimta sporto \xc5\xa1aka, tapusi Olimpine rungtimi 1896\xc2\xa0m._NEWLINE_Var\xc5\xbeybas organizuoja Tarptautin\xc4\x97 buriavimo federacija TBF (International Sailing Federation).\n_START_SECTION_\nBuriavimas Lietuvoje\n_START_PARAGRAPH_\nLietuvoje buriavimas nei kaip sporto \xc5\xa1aka, nei kaip laisvalaikio praleidimo b\xc5\xabdas n\xc4\x97ra populiarus._NEWLINE_Lietuvoje buriavimo populiarinimu u\xc5\xbesiima Lietuvos buriuotoj\xc5\xb3 s\xc4\x85junga (LBS).  LBS taip pat priskirta ir olimpinio sportinio buriavimo prie\xc5\xbei\xc5\xabra Lietuvoje._NEWLINE_Lietuvoje yra nedaug vandens telkini\xc5\xb3, tinkan\xc4\x8di\xc5\xb3 buriavimui. Pagrindiniai ir da\xc5\xbeniausiai naudojami yra Kauno, Kur\xc5\xa1i\xc5\xb3 marios ir Baltijos j\xc5\xabra. I\xc5\xa1 vidaus vanden\xc5\xb3 tam tinkamiausi dideli e\xc5\xbeerai ir tvenkiniai: Galv\xc4\x97, Plateliai, Elektr\xc4\x97n\xc5\xb3 marios ir pan._NEWLINE_\xc5\xa0iuo metu Lietuvoje yra kelios de\xc5\xa1imtys jachtklub\xc5\xb3, kurie ir u\xc5\xbesiima buriavimo populiarinimu. Jie rengia buriavimo var\xc5\xbeybas\xc2\xa0\xe2\x80\x93 regatas \xc4\xafvairiuose Lietuvos vandens telkiniuose, i\xc5\xa1 kuri\xc5\xb3 tradicin\xc4\x97 pagrindin\xc4\x97 yra Kur\xc5\xa1i\xc5\xb3 mari\xc5\xb3 regata, \xc4\xaf kai kuriuos etapus \xc4\xaftraukianti ir plaukim\xc4\x85 Baltijos j\xc5\xabra Lietuvos teritoriniuose vandenyse, bei Kauno mari\xc5\xb3 regata ir Galv\xc4\x97s e\xc5\xbeero regata. Pastaruoju metu ypa\xc4\x8d dideliu tempu populiar\xc4\x97ja Panev\xc4\x97\xc5\xbeio jachtklubo Jonini\xc5\xb3 regata, organizuojama kiekvienais metais bir\xc5\xbeelio 24-25 dienomis prie Rubiki\xc5\xb3 e\xc5\xbeero Anyk\xc5\xa1\xc4\x8di\xc5\xb3 rajone._NEWLINE_Lietuvoje n\xc4\x97ra daug profesionali\xc5\xb3 buriuotoj\xc5\xb3, nors tarp j\xc5\xb3 yra ir buvusi\xc5\xb3 olimpini\xc5\xb3 ir TSRS \xc4\x8dempion\xc5\xb3. N\xc4\x97ra ir vieningos j\xc5\xb3 ruo\xc5\xa1imo strategijos, tinkamos sportin\xc4\x97s baz\xc4\x97s. Da\xc5\xbeniausiai tai pavieniai entuziastai, o jachtklubai yra gan\xc4\x97tinai u\xc5\xbedaros organizacijos, kartais skirian\xc4\x8dios ma\xc5\xbeai d\xc4\x97mesio entuziast\xc5\xb3 pritraukimui._NEWLINE_\xc5\xbdinomi Lietuvos visuomenei buriuotojai yra Algirdas Mykolas Brazauskas, verslininkai Art\xc5\xabras Zuokas, Robertas Dargis (LBS prezidentas), Bronislovas Lubys ir kiti.\n_START_SECTION_\nOlimpin\xc4\x97 trasa\n_START_PARAGRAPH_\n\xc5\xa0i trasa da\xc5\xbeniausia naudojama vis\xc5\xb3 klasi\xc5\xb3 burlaivi\xc5\xb3 regatose. Kiekvienai klasei nustatomas skirtingas atstumas tarp trikampiu i\xc5\xa1d\xc4\x97styt\xc5\xb3 pl\xc5\xabdur\xc5\xb3. Trasos ilgis nustatomas atsi\xc5\xbevelgiant \xc4\xaf laiv\xc5\xb3 klas\xc4\x99 ir skai\xc4\x8di\xc5\xb3, vandens telkinio dyd\xc4\xaf ir oro s\xc4\x85lygas. Pl\xc5\xabdurai turi b\xc5\xabti apval\xc5\xabs, kad juos aplenkdamas laivas plaukt\xc5\xb3 prie\xc5\xa1 v\xc4\x97j\xc4\x85, pav\xc4\x97jui ir \xc5\xa1oniniu v\xc4\x97ju. Lenktyn\xc4\x97s trunka nuo 45 minu\xc4\x8di\xc5\xb3 iki 1,5 valandos.\n_START_SECTION_\nV\xc4\x97jo kryptis\n_START_PARAGRAPH_\nJachtos kursas v\xc4\x97jo at\xc5\xbevilgiu nustatomas pagal jos pad\xc4\x97t\xc4\xaf v\xc4\x97jo krypties at\xc5\xbevilgiu. Kursai vadinami: a\xc5\xa1trus beidevindas, bukas beidevindas, halfvindas, a\xc5\xa1trus bak\xc5\xa1tagas, bak\xc5\xa1tagas ir fordevindas. Halsas\xc2\xa0\xe2\x80\x93 burlaivio pad\xc4\x97tis v\xc4\x97jo at\xc5\xbevilgiu. Jei v\xc4\x97jas pu\xc4\x8dia \xc4\xaf de\xc5\xa1in\xc4\xaf bort\xc4\x85\xc2\xa0\xe2\x80\x93 de\xc5\xa1inysis halsas, jei \xc4\xaf kair\xc4\xaf\xc2\xa0\xe2\x80\x93 kairysis halsas.\n_START_SECTION_\nVandenyno lenktyn\xc4\x97s\n_START_PARAGRAPH_\nPavieni\xc5\xb3_NEWLINE_The Europe 1-Star\xc2\xa0\xe2\x80\x93 seniau vadintos OSTAR (Observer Singlehanded Transatlantic Race), tai seniausios pavieni\xc5\xb3 transokeanin\xc4\x97s lenktyn\xc4\x97s. Jos pradedamos Plymute (Did\xc5\xbeioji Britanija) ir baigiamos Njuporte, Rodo saloje (JAV). \xc5\xa0ios 3000 j\xc5\xabrmyli\xc5\xb3 (5555 km) lenktyn\xc4\x97s rengiamos kas ketverius metus nuo 1960\xc2\xa0m._NEWLINE_Romo kelias (The Rum Route)\xc2\xa0\xe2\x80\x93 lenktyn\xc4\x97s prasideda Sen Malo (Pranc\xc5\xabzija) ir baigiasi Pointe\xc2\xa0\xe2\x80\x93 a Pitre, Gvadelup\xc4\x97je. Jose dalyvauja ir vienkorpusiniai ir daugiakorpusiniai burlaiviai, distancija sudaro 3700 j\xc5\xabrmyli\xc5\xb3 (6852 km). Jos rengiamos kas ketverius metus nuo 1978\xc2\xa0m._NEWLINE_Komandin\xc4\x97s_NEWLINE_Mini transantlantin\xc4\x97s (The Mini-Transat)\xc2\xa0\xe2\x80\x93 lenktyn\xc4\x97s su pastoviais rengiamos kas dvejus metus nuo 1977\xc2\xa0m. J\xc5\xb3 trasa eina i\xc5\xa1 Concaneau (Pranc\xc5\xabzija) \xc4\xaf Tenerif\xc4\x99 Kanar\xc5\xb3 salose, distancija 1370 j\xc5\xabrmyli\xc5\xb3 (2537 km), po to \xc4\xaf For de Frans\xc4\x85 Martinikoje, distancija 2700 j\xc5\xabrmyli\xc5\xb3 (5000 km). Lenktyn\xc4\x97s unikalios tuo, kad visi burlaiviai turi b\xc5\xabti vienodi: ilgis 6,5\xc2\xa0m, plotis 3\xc2\xa0m, stiebo auk\xc5\xa1tis 14\xc2\xa0m, grimzl\xc4\x97 2\xc2\xa0m. \xc5\xa0ioms lenktyn\xc4\x97ms reikia dr\xc4\x85sos ir technini\xc5\xb3 \xc4\xafg\xc5\xabd\xc5\xbei\xc5\xb3._NEWLINE_Kvebeko-Sen-Malo transatlantin\xc4\x97s (Quebec-Saint-Malo Transat)\xc2\xa0\xe2\x80\x93 lenktyni\xc5\xb3 istorija prasid\xc4\x97jo 1984\xc2\xa0m., nuo tada jos rengiamos kas dvejus metus i\xc5\xa1 Kvebeko (Kanada) \xc4\xaf Sen-Malo (Pranc\xc5\xabzija). Lenktyni\xc5\xb3 distancija\xc2\xa0\xe2\x80\x93 2900 j\xc5\xabrmyli\xc5\xb3 (5370 km). Prie\xc5\xa1 kirsdami Atlant\xc4\x85 burlaiviai turi nusileisti \xc5\xa0v. Lauryno upe \xc4\xaf \xc5\xa0v. Lauryno \xc4\xaflank\xc4\x85. \xc5\xa0iose lenktyn\xc4\x97se, vienintel\xc4\x97se, kuriose Atlantas kertamas nuo rytinio iki vakarinio pakra\xc5\xa1\xc4\x8dio, gali dalyvauti \xc4\xafvairi\xc5\xb3 dyd\xc5\xbei\xc5\xb3 vienkorpusiniai ir daugiakorpusiniai laivai._NEWLINE_\xc5\xbdako Vabre transatlantin\xc4\x97s (Jacques Vabre Transat)\xc2\xa0\xe2\x80\x93 kadaise vadintos Kavos kelio lenktyn\xc4\x97mis (kadangi baigiasi Kolumbijoje) nuo 1993\xc2\xa0m. jos vyksta kas 4 metus. J\xc5\xb3 trasa eina i\xc5\xa1 Le Havro (Pranc\xc5\xabzija) \xc4\xaf Kartagen\xc4\x85 (Kolumbija). \xc5\xa0iose lenktyn\xc4\x97se gali dalyvauti vienkorpusiniai ir daugiakorpusiniai, nuo 13,72\xc2\xa0m iki 18,29\xc2\xa0m ilgio burlaiviai. Trasos ilgis vienkorpusiniams laivams 4420 j\xc5\xabrmyli\xc5\xb3 (8185 km), daugiakorpusiniams\xc2\xa0\xe2\x80\x93 5520 j\xc5\xabrmyli\xc5\xb3 (10222 km).\n_START_SECTION_\nLenktyn\xc4\x97s aplink pasaul\xc4\xaf\n_START_PARAGRAPH_\nVolvo arba Vitbred lenktyn\xc4\x97s (The Volvo Ocean Race (former Whitbread))_NEWLINE_Prad\xc4\x97tos rengti nuo 1973\xc2\xa0m. tai seniausios lenktyn\xc4\x97s su \xc4\xafgula aplink pasaul\xc4\xaf. Burlaiviai turi 9 etapais \xc4\xafveikti 31600 j\xc5\xabrmyli\xc5\xb3 (58523 km). Lenktyn\xc4\x97se dalyvauja W60 klas\xc4\x97s jachtos, specialiai sukurtos \xc5\xa1ioms lenktyn\xc4\x97ms (ne trumpesn\xc4\x97s, kaip 18,3\xc2\xa0m ir ne siauresn\xc4\x97s, kaip 5,25\xc2\xa0m, esant palankiam v\xc4\x97jui galin\xc4\x8dios i\xc5\xa1kelti 500\xc2\xa0m\xc2\xb2 buri\xc5\xb3). Lenktyn\xc4\x97s prasideda Southempton\xe2\x80\x99e (Anglija) ir baigiasi Laro\xc5\xa1\xc4\x97je (Pranc\xc5\xabzija)._NEWLINE_2005\xe2\x80\x932006 met\xc5\xb3 VOR startavo Galicijoje (Ispanija), fini\xc5\xa1avo Geteborge (\xc5\xa0vedija). 2001\xe2\x80\x932002 met\xc5\xb3 VOR distancija driek\xc4\x97si nuo Southempton\xe2\x80\x99o (Anglija)iki Kylio (Vokietija)\n_START_SECTION_\nAdmirolo Taur\xc4\x97 (ADMIRAL`S CUP)\n_START_PARAGRAPH_\nTaur\xc4\x97s var\xc5\xbeybas sudaro 6 lenktyni\xc5\xb3 serija Airijos j\xc5\xabroje ir prie pietvakarini\xc5\xb3 Anglijos krant\xc5\xb3: 2 Olimpin\xc4\x97s trasos, 2 trasos pakrante ir 2 trasos atviroje j\xc5\xabroje. Sunkiausias etapas\xc2\xa0\xe2\x80\x93 Fastnet prie Airijos krant\xc5\xb3 d\xc4\x97l tose vietose vyraujan\xc4\x8di\xc5\xb3 oro s\xc4\x85lyg\xc5\xb3. Nuo 1957\xc2\xa0m. \xc5\xa1ios lenktyn\xc4\x97s rengiamos kart\xc4\x85 per dvejus metus, jas organizuoja Karali\xc5\xa1kasis vandenyno lenktyni\xc5\xb3 klubas (Royal Ocean Racing Club). Jose dalyvauja \xc4\xafgulos i\xc5\xa1 daugelio \xc5\xa1ali\xc5\xb3.\n_START_SECTION_\nInventorius\n_START_PARAGRAPH_\nSaugumo priemon\xc4\x97s yra kiekvienoje jachtoje. Be kit\xc5\xb3 reikmen\xc5\xb3 tarp j\xc5\xb3 yra \xc4\xafvairi\xc5\xb3 spalvos raketos, avariniai radijo \xc5\xa1vytur\xc4\x97liai, kuri\xc5\xb3 signalus gali u\xc5\xbefiksuoti palydovas, pl\xc5\xabdurai, gelb\xc4\x97jimo liemen\xc4\x97s ir, kai kuriais atvejais pripu\xc4\x8diamas gelb\xc4\x97jimo plaustas. Globali pad\xc4\x97ties nustatymo sistema (Global Positioning System\xc2\xa0\xe2\x80\x93 GPS) naudojant \xc5\xa1i\xc4\x85 sistem\xc4\x85 galima nustatyti laivo buvimo viet\xc4\x85 (ilgum\xc4\x85 ir platum\xc4\x85) susisiekus su palydovu i\xc5\xa1 bet kurios pasaulio vietos.'